
                             Αθήνα 29 Μαρτίου 2010

Προς 

τα ελεγκτικά γραφεία
[με την παράκληση να ενημερώσετε

σχετικά τoυς Ορκωτούς Ελεγκτές Λογιστές σας]

       Θέμα:  Τυποποίηση των παρατηρήσεων ελέγχου.

    Σε εκτέλεση της υπ’ αριθμ. ΣΤ΄24/1/10.3.2010 απόφασης του Εποπτικού Συμβουλίου σας διαβιβάζουμε τη γνώμη του Επιστημονικού Συμβουλίου σχετικά με την τυποποίηση των παρατηρήσεων ελέγχου, η οποία εγκρίθηκε ομόφωνα και έχει ως εξής: 

<<Βασικές οδηγίες σύνταξης των εκθέσεων ελέγχου του ελεγκτή 

Από τις διατάξεις της ισχύουσας νομοθεσίας (Ν. 3693/2008) προβλέπεται ότι:

1. Οι Έλεγχοι Ιστορικών Χρηματοοικονομικών Πληροφοριών (οικονομικών καταστάσεων), διενεργούνται βάσει των Διεθνών Προτύπων Ελέγχου (Δ.Π.Ε.) και συγκεκριμένα των Προτύπων 200- 810.

2. Οι Επισκοπήσεις Ιστορικών Χρηματοοικονομικών  Πληροφοριών (ενδιάμεσων οικονομικών καταστάσεων), διενεργούνται βάσει των Διεθνών Προτύπων Αναθέσεων Επισκόπησης και συγκεκριμένα των Προτύπων 2400 και 2410.
3. Οι Αναθέσεις Διασφάλισης εκτός Ελέγχων και Επισκοπήσεων Ιστορικών Χρηματοοικονομικών Πληροφοριών, διενεργούνται βάσει των Διεθνών Προτύπων Αναθέσεων Διασφάλισης εκτός Ελέγχων και Επισκοπήσεων Ιστορικής Χρηματοοικονομικής Πληροφόρησης και συγκεκριμένα των Προτύπων 3000 και 3400 και

4. Οι Συναφείς Υπηρεσίες διενεργούνται βάσει των Διεθνών Προτύπων Συναφών Υπηρεσιών και συγκεκριμένα των Προτύπων 4400 και 4410.

Σημειώνεται ότι, για κάθε είδος ανάθεσης έργου, ο ελεγκτής πρέπει να χορηγεί την έκθεσή του, σύμφωνα με τα υποδείγματα εκθέσεων που παρατίθενται στα Πρότυπα αυτά.

1. Παράγραφος παρατηρήσεων («Βάση για διαφοροποιημένη γνώμη»
) της έκθεσης ελέγχου. 

α. 
Πότε διατυπώνεται παρατήρηση (εξαίρεση)

Ο ελεγκτής οφείλει να διατυπώσει σχετική παρατήρηση, στην σχετική παράγραφο της Έκθεσης Ελέγχου, στις εξής περιπτώσεις: 

· Όταν διαπιστώσει πράξεις ή παραλείψεις (π.χ. επιλογή ακατάλληλης λογιστικής αρχής, εσφαλμένη εφαρμογή λογιστικής αρχής, λανθασμένοι λογιστικοί χειρισμοί και εκτιμήσεις, εσφαλμένοι υπολογισμοί, ανεπαρκείς προβλέψεις, παράλειψη γνωστοποιήσεων κ.λπ.), που έγιναν από την ελεγχόμενη οικονομική μονάδα, στην τρέχουσα ή σε προηγούμενες χρήσεις, κατά παρέκκλιση: 

· από τις παραδεγμένες λογιστικές αρχές και μεθόδους, που καθορίζονται από τα Διεθνή Πρότυπα Χρηματοοικονομικής Αναφοράς (ΔΠΧΑ) για τις οικονομικές μονάδες που εφαρμόζουν τα Πρότυπα αυτά ή από τις διατάξεις του Κωδ. Ν. 2190/1920 (άρθρα 41 – 46) και του ΕΓΛΣ για τις λοιπές οικονομικές μονάδες και 

· από τις ισχύουσες διατάξεις ειδικών νόμων και κανονισμών 


και παράλληλα υπάρχει ουσιώδης επίδραση σε συγκεκριμένα κονδύλια ή στη συνολική εικόνα των οικονομικών καταστάσεων. 

Επισημαίνεται ότι ουσιώδης επίδραση, σε συγκεκριμένα στοιχεία ή στη συνολική εικόνα των οικονομικών καταστάσεων, κρίνεται εκείνη της οποίας το αποτέλεσμα, αν ήταν γνωστό στους μετόχους ή σε τρίτους, θα μπορούσε να επηρεάσει τις αποφάσεις τους. 

Η ουσιώδης επίδραση κρίνεται από τον υπεύθυνο ελεγκτή με βάση την εμπειρία του, το είδος και το μέγεθος της οικονομικής μονάδας, το οικονομικό και νομικό περιβάλλον λειτουργίας της, καθώς και τον υφιστάμενο ελεγκτικό κίνδυνο.

· Όταν περιοριστεί η δυνατότητα συγκέντρωσης επαρκών και κατάλληλων ελεγκτικών τεκμηρίων, είτε εξαιτίας μη εφαρμογής ελεγκτικής διαδικασίας από αντικειμενική αδυναμία (π.χ. καθυστέρηση εκλογής του κ.λπ.) ή πράξεων ή παραλείψεων των αρμοδίων της ελεγχόμενης οικονομικής μονάδας (π.χ. παρεμπόδιση στον έλεγχο, μη παράδοση λογιστικών βιβλίων κ.λπ.), ή περιπτώσεις που είναι εκτός ελέγχου της οντότητας (π.χ. καταστροφή αρχείων από πυρκαγιά κ.λπ.) ή μη λήψης των αναγκαίων για τον έλεγχο πληροφοριών και επεξηγήσεων. 

β. 
Ποιοτικά χαρακτηριστικά των παρατηρήσεων (εξαιρέσεων) 

Σε κάθε παρατήρηση, που διατυπώνεται στην Έκθεση Ελέγχου, πρέπει να γνωστοποιείται: 

· Η διαπιστωμένη, από τον έλεγχο, παρέκκλιση από τις παραδεγμένες λογιστικές αρχές και μεθόδους ή από τις ισχύουσες διατάξεις νόμων και κανονισμών (διαφωνία ελεγκτή για την παρέκκλιση). 

· Ο συγκεκριμένος λόγος, για τον οποίο περιορίστηκε η δυνατότητα του ελεγκτή να σχηματίσει επαρκή γνώμη για επιμέρους στοιχεία ή για τη συνολική εικόνα των οικονομικών καταστάσεων (αβεβαιότητα ελεγκτή). Επισημαίνεται ότι οι διατυπωθείσες παρατηρήσεις στην Έκθεση Ελέγχου πρέπει να είναι: 

· Σύντομες, δηλαδή να περιέχουν τις αναγκαίες πληροφορίες και μόνον αυτές, 

· Σαφείς, δηλαδή να διατυπώνονται με δόκιμο λεκτικό, χωρίς διφορούμενες λέξεις ή φράσεις, και 

· Πλήρεις, δηλαδή να περιέχουν τις αναγκαίες πληροφορίες και μόνον αυτές, ώστε να μπορεί ο αναγνώστης να κατανοεί αμέσως τη διαφωνία ή την αμφιβολία του ελεγκτή, καθώς και τη σχετική επίδραση σε συγκεκριμένα κονδύλια των οικονομικών καταστάσεων. 
Όταν από την διατυπωθείσα παρατήρηση προκύπτει επίδραση σε συγκεκριμένα κονδύλια των οικονομικών καταστάσεων, πρέπει να γίνεται προσδιορισμός του ποσού από την επίδραση αυτή. 

Σε αντίθετη περίπτωση (αδυναμία προσδιορισμού της επίδρασης), πρέπει να γίνεται γενική εκτίμηση της επίδρασης ή σχετική αναφορά για αδυναμία οποιασδήποτε εκτίμησης. 

Επισημαίνεται, επίσης, ότι: 

· Οι διατυπωθείσες παρατηρήσεις πρέπει να παρατίθενται κατάλληλα ομαδοποιημένες, κατά θέμα, σε ιδιαίτερη παράγραφο της Έκθεσης Ελέγχου, η οποία έχει τον τίτλο «Βάση για διαφοροποιημένη γνώμη» και προηγείται από τη γνώμη του ελέγχου. 

· Η ιδιαίτερη αυτή παράγραφος παρατηρήσεων πρέπει να περιλαμβάνει μόνον παρατηρήσεις, οι οποίες πρέπει να ληφθούν υπόψη στη διατύπωση της γνώμης του ελεγκτή. 

· Ο ελεγκτής δεν απαλλάσσεται από την υποχρέωση να περιλάβει στην Έκθεση Ελέγχου, σχετική παρατήρηση, παρότι το περιεχόμενό της καλύπτεται από αντίστοιχη σημείωση της ελεγχόμενης οικονομικής μονάδας κάτω από τον Ισολογισμό ή στο Προσάρτημα. 

2. Παράγραφος έμφασης θέματος/θεμάτων στην έκθεση ελέγχου 


Πότε περιλαμβάνεται παράγραφος έμφασης θέματος/θεμάτων

Στη περίπτωση που ο ελεγκτής, κατά την επαγγελματική του κρίση, θεωρεί αναγκαίο να επιστήσει την προσοχή των μετόχων ή εταίρων και των τρίτων σε κάποια σημαντική πληροφορία, η οποία παρουσιάζεται ή γνωστοποιείται στις οικονομικές καταστάσεις, πρέπει να περιλάβει, σε ιδιαίτερη παράγραφο έμφασης θέματος/θεμάτων, η οποία δεν πρέπει να δημιουργεί στον αναγνώστη την εντύπωση παρατήρησης (εξαίρεσης), η οποία θα έπρεπε να ληφθεί υπόψη κατά τη διατύπωση της γνώμης του. 

Για το λόγο αυτό, η παράγραφος έμφασης παρατίθεται στο τέλος της έκθεσης ελέγχου μετά την έκφραση της γνώμης του ελεγκτή, ώστε εμφανώς να προκύπτει ότι η παρεχόμενη σημαντική πληροφορία δεν αποτελεί παρατήρηση (εξαίρεση) που επηρεάζει τις οικονομικές καταστάσεις και κατ’ επέκταση και τη γνώμη του. 

Σημειώνεται ότι σημαντική κρίνεται η πληροφορία η οποία, αν ήταν γνωστή στους μετόχους ή σε τρίτους, θα μπορούσε να επηρεάσει τις αποφάσεις τους. 

Η σημαντικότητα της πληροφόρησης κρίνεται από τον υπεύθυνο ελεγκτή, με βάση την εμπειρία του, το είδος και το μέγεθος της οικονομικής μονάδας, το οικονομικό και νομικό περιβάλλον λειτουργίας της, καθώς και τον υφιστάμενο ελεγκτικό κίνδυνο. 

Επισημαίνεται ότι στην περίπτωση που ο ελεγκτής κατά την επαγγελματική του κρίση θεωρεί αναγκαίο να επιστήσει την προσοχή των μετόχων ή εταίρων και των τρίτων σε άλλο θέμα, εκτός από εκείνα που παρουσιάζονται ή γνωστοποιούνται στις οικονομικές καταστάσεις, το οποίο είναι σχετικό για την κατανόηση του ελέγχου από τους χρήστες των οικονομικών καταστάσεων, πρέπει να συμπεριλάβει στην έκθεσή του, μετά την παράγραφο της γνώμης, μια ιδιαίτερη παράγραφο (other matter paragraphs) αναφορικά με το θέμα αυτό.

3.  Γνώμη Ελέγχου 

Ο ελεγκτής οφείλει να διατυπώσει τη γνώμη του στην έκθεση ελέγχου που θα χορηγήσει. 

Στην ειδική παράγραφο της έκθεσης αυτής, ο ελεγκτής οφείλει να εκφράσει με σαφήνεια την επαγγελματική του γνώμη για το εάν οι οικονομικές καταστάσεις παρουσιάζουν εύλογα, από κάθε ουσιώδη άποψη, την οικονομική κατάσταση και τη χρηματοοικονομική επίδοση της ελεγχόμενης οικονομικής μονάδας, σε μία ορισμένη ημερομηνία, σύμφωνα με την ισχύουσα νομοθεσία (ΔΠΧΑ ή Κ.Ν. 2190/1920 και ΕΓΛΣ). 

Η επαγγελματική γνώμη του ελεγκτή μπορεί να είναι: 

α. 
Γνώμη (χωρίς επιφύλαξη)

Εάν από τον έλεγχο των οικονομικών καταστάσεων δεν έχει προκύψει καμία παρατήρηση (εξαίρεση) που να επηρεάζει ουσιωδώς τις οικονομικές καταστάσεις, ο ελεγκτής οφείλει να εκφράσει τη γνώμη του χωρίς επιφύλαξη (σύμφωνη γνώμη). 

Η σχετική διατύπωση της σύμφωνης γνώμης παρατίθεται στο αντίστοιχο Υπόδειγμα της Έκθεσης Ελέγχου.

β. 
Γνώμη με επιφύλαξη 

Εάν στην έκθεση ελέγχου έχουν περιληφθεί παρατηρήσεις (θέματα που συντελούν σε ουσιώδη ανακρίβεια στις οικονομικές καταστάσεις, αδυναμία απόκτησης επαρκών και κατάλληλων ελεγκτικών τεκμηρίων), οι οποίες είναι ουσιώδεις, αλλά όχι διάχυτες, τότε ο ελεγκτής οφείλει να εκφράσει τη γνώμη του με εξαίρεση ως προς τις παρατηρήσεις  αυτές. 

Η σχετική διατύπωση της γνώμης με επιφύλαξη παρατίθεται στο αντίστοιχο Υπόδειγμα της Έκθεσης Ελέγχου. 

Σημειώνεται ότι η διατύπωση της γνώμης με επιφύλαξη πρέπει να είναι τέτοια, ώστε να μπορεί ο αναγνώστης να υπολογίσει ή να εκτιμήσει την εύλογη παρουσίαση των οικονομικών καταστάσεων, αφού ληφθούν υπόψη οι παρατιθέμενες παρατηρήσεις. 

γ. 
Αρνητική γνώμη 

Εάν στην έκθεση ελέγχου έχουν περιληφθεί παρατηρήσεις (θέματα που συντελούν σε ουσιώδη ανακρίβεια στις οικονομικές καταστάσεις), οι οποίες: 

· Είναι ουσιώδεις και ταυτόχρονα διάχυτες,  

· Επηρεάζουν την εικόνα των οικονομικών καταστάσεων, τόσο σημαντικά ή εκτεταμένα που έχει καταστεί ελλιπής ή παραπλανητική, τότε ο ελεγκτής οφείλει να εκφράσει αρνητική γνώμη. 

Η σχετική διατύπωση της αρνητικής γνώμης παρατίθεται στο αντίστοιχο Υπόδειγμα της Έκθεσης Ελέγχου. 

δ. 
Αδυναμία έκφρασης γνώμης 

Εάν στην έκθεση ελέγχου έχουν περιληφθεί παρατηρήσεις (θέματα που αφορούν αδυναμία απόκτησης επαρκών και κατάλληλων ελεγκτικών τεκμηρίων), οι οποίες :

· Είναι τόσο ουσιώδεις και ταυτόχρονα διάχυτες, ώστε είναι αδύνατη η έκφραση γνώμης και 

· Παρέχουν αβεβαιότητα ως προς την συνολική εικόνα των οικονομικών καταστάσεων, τότε ο ελεγκτής οφείλει να αρνηθεί να εκφράσει γνώμη επί των οικονομικών καταστάσεων. 

Η σχετική διατύπωση της αδυναμίας έκφρασης γνώμης ελέγχου παρατίθεται στο αντίστοιχο Υπόδειγμα της Έκθεσης Ελέγχου. 

Συμπερασματικά για τη διαφοροποίηση της γνώμης του ελεγκτή, σημειώνουμε τα εξής:
· Διαφοροποίηση της γνώμης του ελεγκτή απαιτείται όταν:

α. Ο ελεγκτής βάσει των ελεγκτικών τεκμηρίων που απέκτησε καταλήγει στο συμπέρασμα ότι οι οικονομικές καταστάσεις ως ένα σύνολο δεν είναι απαλλαγμένες από ουσιώδη ανακρίβεια.

β. Ο ελεγκτής δεν δύναται να αποκτήσει επαρκή και κατάλληλα ελεγκτικά τεκμήρια για να αποφανθεί για το εάν οι οικονομικές καταστάσεις ως ένα σύνολο είναι απαλλαγμένες από ουσιώδη ανακρίβεια.

Όταν ο ελεγκτής διαφοροποιεί τη γνώμη του, στην παράγραφο της Έκθεσης με τον τίτλο «Παράγραφος Γνώμης» πρέπει να χρησιμοποιεί, κατά περίπτωση, τον τίτλο «Γνώμη με επιφύλαξη (Qualified opinion)» ή «Αρνητική γνώμη (Adverse opinion)» ή Αδυναμία έκφρασης γνώμης (Disclaimer of opinion)».

· Η επιλογή της κατάλληλης, κατά περίπτωση, γνώμης γίνεται βάσει των κατωτέρω στοιχείων:

	Φύση του θέματος που προκαλεί την διαφοροποίηση
	Κρίση του ελεγκτή σχετικά με το αν οι επιπτώσεις ή οι πιθανές επιπτώσεις επί των οικονομικών καταστάσεων είναι διάχυτες (pervasive).

	
	Ουσιώδεις αλλά όχι διάχυτες
	Ουσιώδεις και διάχυτες

	Οι οικονομικές καταστάσεις έχουν ουσιώδη ανακρίβεια
	Γνώμη με επιφύλαξη
(Qualified opinion)
	Αρνητική γνώμη

(Adverse opinion)

	Αδυναμία απόκτησης επαρκών και κατάλληλων ελεγκτικών τεκμηρίων
	Γνώμη με επιφύλαξη
(Qualified opinion)
	Άδυναμία έκφρασης γνώμης
(Disclaimer of opinion)


Ουσιώδης ανακρίβεια είναι εκείνη που αν ήταν γνωστή στους χρήστες των οικονομικών καταστάσεων θα μπορούσε να επηρεάσει τις αποφάσεις τους. Ουσιώδης ανακρίβεια στις οικονομικές καταστάσεις μπορεί να προκύψει σε σχέση με:

(α) Την καταλληλότητα των επιλεγμένων λογιστικών αρχών (π.χ. επιλογή λογιστικής αρχής που δεν προβλέπεται από το εφαρμοστέο Πλαίσιο Χρηματοοικονομικής Αναφοράς).

(β) Την εσφαλμένη εφαρμογή των επιλεγμένων λογιστικών αρχών (π.χ. εσφαλμένοι υπολογισμοί και λογιστικές εκτιμήσεις που δεν είναι εύλογες για τις περιστάσεις)

(γ) Την καταλληλότητα ή επάρκεια των γνωστοποιήσεων στις οικονομικές καταστάσεις (π.χ. παράλειψη γνωστοποιήσεων που επιβάλλονται από το εφαρμοστέο Πλαίσιο Χρηματοοικονομικής Αναφοράς).

· Η μη δυνατότητα του ελεγκτή να αποκτήσει επαρκή και κατάλληλα ελεγκτικά τεκμήρια (αναφερόμενη επίσης και ως περιορισμός στο πεδίο του ελέγχου) μπορεί να προκύπτει από:

(α) Περιπτώσεις που είναι εκτός ελέγχου της οικονομικής μονάδας (π.χ. καταστροφή αρχείων από πυρκαγιά).

(β) Περιπτώσεις που σχετίζονται με την φύση ή το χρόνο της εργασίας του ελεγκτή. (π.χ. ανάθεση της εργασίας μετά την ημερομηνία ισολογισμού), ή

(γ) Περιορισμούς που επιβάλλονται από τη διοίκηση (π.χ. άρνηση της διοίκησης να σταλούν επιβεβαιωτικές επιστολές στις Τράπεζες)

Μη δυνατότητα του ελεγκτή να εκτελέσει συγκεκριμένες διαδικασίες δεν συνιστά περιορισμό του πεδίου του ελέγχου, αν ο ελεγκτής είναι ικανός να αποκτήσει επαρκή και κατάλληλα ελεγκτικά τεκμήρια εκτελώντας εναλλακτικές διαδικασίες.

· Ο όρος διάχυτες (pervasive) χρησιμοποιείται στα πλαίσια των λαθών για να περιγράψει τις επιπτώσεις ή τις πιθανές επιπτώσεις λαθών επί των οικονομικών καταστάσεων, αν υπάρχουν, που είναι μη εντοπισμένα λόγω της αδυναμίας να αποκτηθούν επαρκή και κατάλληλα ελεγκτικά τεκμήρια. Διάχυτες επιπτώσεις επί των οικονομικών καταστάσεων είναι εκείνες που κατά την κρίση του ελεγκτή:

(α) Δεν περιορίζονται σε συγκεκριμένα στοιχεία, λογαριασμούς ή κονδύλια των οικονομικών καταστάσεων,

(β) Αν περιορίζονται σύμφωνα με το (α), αντιπροσωπεύουν ή θα μπορούσαν να αντιπροσωπεύουν ένα σημαντικό τμήμα των οικονομικών καταστάσεων, ή

(γ) Σε σχέση με γνωστοποιήσεις, είναι ουσιώδες για τους χρήστες για την κατανόηση των οικονομικών καταστάσεων.

Στην διαφοροποίηση της γνώμης, αναφέρεται ο λόγος της διαφοροποίησης βάσει των προαναφερθέντων (π.χ. μη συμμόρφωση με το εφαρμοστέο πλαίσιο χρηματοοικονομικής αναφοράς) και η επίπτωση σε όλα τα κονδύλια των οικονομικών καταστάσεων, ή στις σημειώσεις των οικονομικών καταστάσεων, εφόσον αυτό είναι πρακτικά εφικτό.

Λοιπές επισημάνσεις

· Σε κάθε περίπτωση ο ελεγκτής πρέπει να ανατρέχει στα ΔΠΕ 700, 705 και 706 για περισσότερες και αναλυτικότερες οδηγίες, σχετικά με την σύνταξη της έκθεσης ελέγχου επί των ελεγχθέντων, από αυτόν, οικονομικών καταστάσεων.

· Ο ελεγκτής πρέπει να προσδιορίζει ποσοτικά, εφόσον είναι πρακτικά εφικτό, την επίδραση των παρατηρήσεων του ελέγχου σε κάθε λογαριασμό των οικονομικών καταστάσεων για την ελεγχόμενη και προηγούμενη χρήση. Ειδικότερα στη περίπτωση μη διενέργειας κοστολογήσιμων αποσβέσεων πρέπει να αναφέρει στην έκθεσή του την επίδραση στα αποτελέσματα χρήσης, λαμβανομένου υπόψη και των μενόντων αποθεμάτων. Επίσης, στη περίπτωση μη διενέργειας προβλέψεων πρέπει να αναφέρει στην έκθεσή του το μέρος των προβλέψεων που αφορά την ελεγχόμενη χρήση.

· Η απόφαση του ελεγκτή να συμπεριλάβει παρατήρηση στην έκθεση ελέγχου λαμβάνεται πάντοτε σε συνάρτηση με το καθορισμένο ουσιώδες μέγεθος (materiality) για την ελεγχόμενη οικονομική μονάδα.

· Στη συνέχεια παρατίθενται ορισμένα σημαντικά θέματα, που συνήθως οι ελεγκτές διαπιστώνουν κατά τον έλεγχο των οικονομικών καταστάσεων, τα οποία στοιχειοθετούν περιπτώσεις διαφοροποίησης της γνώμης του ελεγκτή, καθώς και η διατύπωση της αντίστοιχης παρατήρησης σύμφωνα με όσα αναφέρθηκαν ανωτέρω. Ο ελεγκτής οφείλει να μελετά τα πραγματικά περιστατικά της συγκεκριμένης περίπτωσης σε συνάρτηση με το καθορισμένο ουσιώδες μέγεθος και αναλόγως να προσαρμόζει και συμπληρώνει κατάλληλα τη σχετική αναφορά του στο θέμα.

Τα παρατιθέμενα θέματα αφορούν τον έλεγχο οικονομικών καταστάσεων που έχουν καταρτιστεί σύμφωνα με την Ελληνική Νομοθεσία (κωδ. Ν. 2190/1920 και ΕΓΛΣ)

Στην περίπτωση ελέγχου οικονομικών καταστάσεων που έχουν καταρτιστεί σύμφωνα με τα Διεθνή Πρότυπα Χρηματοοικονομικής Αναφοράς, σε παρόμοιες διαπιστώσεις ελέγχου, η διατύπωση των παρατηρήσεων πρέπει να γίνεται κατά ανάλογο τρόπο, λαμβανομένου υπόψη των λογιστικών αρχών που προβλέπονται από τα Πρότυπα αυτά.

ΤΥΠΟΠΟΙΗΣΗ ΠΑΡΑΤΗΡΗΣΕΩΝ ΕΛΕΓΧΟΥ 

ΟΙΚΟΝΟΜΙΚΩΝ ΚΑΤΑΣΤΑΣΕΩΝ

Οι κατωτέρω περιπτώσεις είναι ενδεικτικές και αποσκοπούν στο να δώσουν το ελάχιστο περιεχόμενο των παρατηρήσεων του ελεγκτή, ιδίως από την πλευρά της αναφοράς της παρέκκλισης της νομοθεσίας και των επιπτώσεων στις οικονομικές καταστάσεις.

Ευνόητο είναι ότι λεκτικά μπορεί να τροποποιείται ανάλογα με τις εκάστοτε περιστάσεις.

Α.  Ομάδα λογαριασμών «Έξοδα Ίδρυσης και Πρώτης  

      εγκατάστασης» 

1. 
Διαπιστώσεις ελέγχου

α)
Δεν έχουν διενεργηθεί, στην ελεγχόμενη χρήση, αποσβέσεις στα έξοδα πρώτης εγκατάστασης ποσού ευρώ 25.000.

β)
Δεν διενεργούνται, κατά πάγια τακτική, αποσβέσεις επί εξόδων πρώτης εγκατάστασης αξίας κτήσης ευρώ 30.000 που δημιουργήθηκαν προ τριετίας.

γ)
Δεν έχουν διενεργηθεί, σε προηγούμενες χρήσεις, αποσβέσεις στα λοιπά έξοδα εγκατάστασης ποσού ευρώ 15.000.

δ)
Δεν διενεργούνται αποσβέσεις στην υπεραξία συγχώνευσης αξίας κτήσης ευρώ 1.500.000 που προέκυψε προ τριετίας και η οποία έπρεπε να αποσβένεται με ετήσιο συντελεστή τουλάχιστον 20%.

ε)
Δαπάνες χρήσης ποσού ευρώ 30.000, που αφορούν έξοδα προσωπικού, καταχωρήθηκαν στην ελεγχόμενη χρήση απ’ ευθείας στο λογαριασμό «Λοιπά έξοδα πρώτης εγκατάστασης» και αποσβέσθηκαν με συντελεστή 20%.

2. Διατύπωση παρατηρήσεων

Βάσει των διαπιστώσεων του ελέγχου, η ενδεικτική διατύπωση των  

παρατηρήσεων έχει την εξής μορφή:

α)
Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), στην κλειόμενη χρήση, δεν διενεργήθηκαν αποσβέσεις επί των εξόδων πρώτης εγκατάστασης ποσού ευρώ 25.000, με συνέπεια η αξία των εξόδων αυτών, τα αποτελέσματα χρήσης και τα ίδια Κεφάλαια να εμφανίζονται ισόποσα αυξημένα.

β)
Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), δεν διενεργούνται αποσβέσεις επί των εξόδων πρώτης εγκατάστασης, λογιστικής αξίας κτήσης ευρώ 30.000 από του έτους σχηματισμού τους (20XX). Λόγω του λανθασμένου αυτού λογιστικού χειρισμού, η αξία των εξόδων πρώτης εγκατάστασης και τα Ίδια Κεφάλαια εμφανίζονται αυξημένα κατά ευρώ 18.000. και τα αποτελέσματα χρήσης αυξημένα κατά ευρώ 6.000.

γ)
Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), σε προηγούμενες χρήσεις, δεν διενεργήθηκαν αποσβέσεις επί των εξόδων πρώτης εγκατάστασης συνολικού ποσού ευρώ 15.000, με συνέπεια η αξία των εξόδων αυτών και τα Ίδια Κεφάλαια να εμφανίζονται ισόποσα αυξημένα.

δ)
Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), δεν διενεργούνται αποσβέσεις επί της υπεραξίας συγχώνευσης, ποσού ευρώ 1.500.000 που αποκτήθηκε το έτος 20XX. Λόγω του λανθασμένου αυτού λογιστικού χειρισμού, η αξία της υπεραξίας συγχώνευσης και τα Ίδια Κεφάλαια εμφανίζονται αυξημένα κατά ευρώ 900.000 και τα αποτελέσματα της τρέχουσας και της προηγούμενης χρήσης αυξημένα κατά ευρώ 300.000 αντίστοιχα.

ε)
Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), έξοδα ποσού ευρώ 30.000, που αφορούν στην κλειόμενη χρήση και αφορούν έξοδα που έπρεπε να βαρύνουν τα αποτελέσματα, καταχωρήθηκαν στο λογαριασμό «Λοιπά έξοδα πρώτης εγκατάστασης» και αποσβέσθηκαν με συντελεστή 20%.


Λόγω του λανθασμένου αυτού λογιστικού χειρισμού, η αξία του λογαριασμού αυτού, τα αποτελέσματα χρήσης και τα Ίδια Κεφάλαια εμφανίζονται αυξημένα κατά το αναπόσβεστο υπόλοιπο των εξόδων αυτών ποσού ευρώ 24.000.

Β.      Ομάδα λογαριασμών «Ενσώματα Πάγια» 

1. 
Διαπιστώσεις ελέγχου

α)
Δεν έχουν διενεργηθεί, σε προηγούμενες χρήσεις, αποσβέσεις συνολικής αξίας ευρώ 150.000 επί του κτιρίου των κεντρικών γραφείων. Με βάση τους εφαρμοστέους συντελεστές, η απόσβεση του κτιρίου θα είχε ολοκληρωθεί στην προηγούμενη χρήση.

β)
Δεν έχουν διενεργηθεί, στην ελεγχόμενη χρήση, αποσβέσεις επί των μηχανημάτων οι οποίες ενσωματώνονται στο κόστος παραγωγής, συνολικού ποσού ευρώ 30.000.

γ)
Δαπάνες επισκευής υδραυλικών εγκαταστάσεων ποσού ευρώ 5.000 και ελαιοχρωματισμού του κτιρίου των κεντρικών γραφείων ποσού ευρώ 15.000 καταχωρήθηκαν την (ημερομηνία) στο λογαριασμό «Κτίρια και τεχνικά έργα» και αποσβέσθηκαν με συντελεστή 5%.

δ)
Στο λογαριασμό «Ακινητοποιήσεις υπό εκτέλεση» έχουν περιληφθεί

έξοδα μισθοδοσίας προσωπικού ποσού ευρώ 50.000, τα οποία έπρεπε να επιβαρύνουν τα αποτελέσματα.

2. Διατύπωση παρατηρήσεων

Βάσει των διαπιστώσεων του ελέγχου, η ενδεικτική διατύπωση των  

παρατηρήσεων έχει την εξής μορφή:

α)
Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), σε προηγούμενες χρήσεις, δεν είχαν διενεργηθεί, αποσβέσεις επί των κτιρίων συνολικού ποσού ευρώ 150.000, με συνέπεια η αξία των κτιρίων και τα Ίδια Κεφάλαια της προηγούμενης χρήσης να εμφανίζονται ισόποσα αυξημένα και τα αποτελέσματα της προηγούμενης χρήσης αυξημένα κατά ευρώ ………

β)
Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), κατά την κλειόμενη χρήση, δεν διενεργήθηκαν αποσβέσεις επί των μηχανημάτων ποσού ευρώ 30.000, με συνέπεια η αξία των μηχανημάτων να εμφανίζεται αυξημένη κατά ευρώ 30.000, τα αποτελέσματα χρήσης και τα Ίδια Κεφάλαια αυξημένα κατά 25.000 ευρώ και τα αποθέματα μειωμένα κατά 5.000 ευρώ. (ενδεικτικές επιδράσεις)

γ)
Κατά παρέκκλιση των λογιστικών αρχών που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), έξοδα επισκευών και συντηρήσεων του Κτιρίου συνολικού ποσού ευρώ 20.000 καταχωρήθηκαν στο λογαριασμό «Κτίρια και Τεχνικά Έργα», αντί να επιβαρύνουν τα αποτελέσματα χρήσης, με συνέπεια το υπόλοιπο του λογαριασμού αυτού, τα αποτελέσματα χρήσης και τα Ίδια Κεφάλαια να εμφανίζονται αυξημένα κατά το αναπόσβεστο υπόλοιπο των εξόδων αυτών ποσού ευρώ 18.500.

δ)
Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), στο λογαριασμό «Ακινητοποιήσεις υπό εκτέλεση» καταχωρήθηκαν αμοιβές και έξοδα προσωπικού ποσού ευρώ 50.000 που έπρεπε να επιβαρύνουν τα αποτελέσματα, με συνέπεια η αξία του λογαριασμού αυτού, τα αποτελέσματα χρήσης και τα Ίδια Κεφάλαια να εμφανίζονται αυξημένα κατά το ποσό ευρώ 50.000.

Γ.      Ομάδα λογαριασμών «Συμμετοχές - Χρεόγραφα» 

1. 
Διαπιστώσεις ελέγχου

α)
Οι συμμετοχές αφορούν σε μετοχές ανώνυμων εταιριών μη εισηγμένων στο Χρηματιστήριο, των οποίων οι οικονομικές καταστάσεις ελέγχονται από Ορκωτούς Ελεγκτές Λογιστές. Οι μετοχές αυτές έχουν αποτιμηθεί στην αξία κτήσης, ανερχόμενη συνολικά στο ποσό ευρώ 1.500.000. Η εσωτερική λογιστική αξία όλων των μετοχών των εταιριών αυτών είναι μικρότερη της αντίστοιχης αξίας κτήσης και ανέρχεται συνολικά στο ποσό ευρώ 1.300.000. Μέρος της διαφοράς αυτής ποσού ευρώ 120.000 δημιουργήθηκε στην κλειόμενη χρήση και το υπόλοιπο στην προηγούμενη χρήση.

β)
Οι συμμετοχές αφορούν σε μετοχές ανωνύμων εταιριών μη εισηγμένων στο Χρηματιστήριο, των οποίων οι οικονομικές καταστάσεις δεν ελέγχονται από Ορκωτούς Ελεγκτές Λογιστές. Οι μετοχές αυτές έχουν αποτιμηθεί στην αξία κτήσης που ανέρχεται συνολικά στο ποσό ευρώ 500.000. Δεν έχουν τεθεί υπόψη του ελεγκτή οικονομικά στοιχεία (π.χ. Ισολογισμοί κ.λπ.) για τις εταιρίες αυτές.

γ)
Οι συμμετοχές αφορούν σε μετοχές ανωνύμων εταιριών εισηγμένων στο Χρηματιστήριο. Οι μετοχές αυτές έχουν αποτιμηθεί στην αξία κτήσης που ανέρχεται συνολικά στο ποσό ευρώ 700.000. Η τρέχουσα αξία όλων των μετοχών των εταιριών αυτών (μέσος όρος τιμών μηνός Δεκεμβρίου) είναι μικρότερη της αντίστοιχης αξίας κτήσης και ανέρχεται συνολικά στο ποσό ευρώ 600.000.

δ)
Οι συμμετοχές αφορούν σε μετοχές ανωνύμων εταιριών μη εισηγμένων στο Χρηματιστήριο, των οποίων οι οικονομικές καταστάσεις ελέγχονται από Ορκωτούς Ελεγκτές Λογιστές. Οι μετοχές αυτές έχουν αποτιμηθεί  στην αξία κτήσης που ανέρχεται συνολικά στο ποσό ευρώ 1.200.000. Οι εταιρίες αυτές εμφανίζουν αρνητική καθαρή θέση, ανερχόμενη συνολικά στο αρνητικό ποσό ευρώ 300.000.

ε)
Οι συμμετοχές αφορούν σε μετοχές ανωνύμων εταιριών μη εισηγμένων στο Χρηματιστήριο, των οποίων οι οικονομικές καταστάσεις ελέγχονται  από Ορκωτούς Ελεγκτές Λογιστές. Οι μετοχές αυτές έχουν αποτιμηθεί στην αξία κτήσης, που ανέρχεται συνολικά στο ποσό ευρώ 1.800.000.

Η εσωτερική λογιστική καθαρή θέση όλων των μετοχών των εταιριών αυτών είναι μικρότερη της αντίστοιχης αξίας κτήσης, που ανέρχεται συνολικά σε ευρώ 1.300.000 και, αφού ληφθούν υπόψη οι παρατηρήσεις των ΟΕΛ, σε ευρώ 1.100.000.

2. Διατύπωση παρατηρήσεων

Βάσει των διαπιστώσεων του ελέγχου, η ενδεικτική διατύπωση των  

παρατηρήσεων έχει την εξής μορφή:

α)
Στο λογαριασμό «Συμμετοχές σε συνδεμένες επιχειρήσεις» ποσού ευρώ 1.500.000 απεικονίζεται η αξία κτήσης μετοχών ανωνύμων εταιριών μη εισηγμένων στο Χρηματιστήριο, οι οικονομικές καταστάσεις των οποίων ελέγχονται από Ορκωτούς Ελεγκτές Λογιστές. Η εσωτερική λογιστική αξία των μετοχών αυτών ανέρχεται συνολικά στο ποσό ευρώ 1.300.000. Κατά παρέκκλιση των λογιστικών αρχών που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), δεν έχει σχηματιστεί πρόβλεψη υποτίμησης των μετοχών αυτών για την προκύπτουσα διαφορά ποσού ευρώ 200.000, με συνέπεια η αξία του λογαριασμού αυτού και τα Ίδια Κεφάλαια να εμφανίζονται ισόποσα αυξημένα και τα αποτελέσματα της τρέχουσας και της προηγούμενης χρήσης αυξημένα κατά 120.000 και 80.000 ευρώ αντίστοιχα.

Σημείωση: Σε κάθε περίπτωση εξετάζεται εάν η πραγματική οικονομική αξία της συμμετοχής δεν υπολείπεται της αξίας κτήσης της επένδυσης. Εάν αυτό ισχύει, δεν δικαιολογείται διενέργεια πρόβλεψης υποτίμησης βάση του άρθρου 42α του Κ.Ν. 2190/1920 (παρέκκλιση για την εύλογη παρουσίαση των οικονομικών καταστάσεων)

β)
Στο λογαριασμό «Συμμετοχές σε συνδεμένες επιχειρήσεις» ποσού ευρώ 500.000 απεικονίζεται η αξία κτήσης μετοχών ανωνύμων εταιριών μη εισηγμένων στο Χρηματιστήριο, οι οικονομικές καταστάσεις των οποίων δεν ελέγχονται από Ορκωτούς Ελεγκτές. Δεν τέθηκαν υπόψη μας οι οικονομικές καταστάσεις αυτών των εταιριών και συνεπώς διατηρούμε επιφύλαξη για την ορθή αποτίμηση των μετοχών τους και τις ενδεχόμενες επιπτώσεις στα αποτελέσματα, για την τρέχουσα και την προηγούμενη χρήση.

γ)
Στο λογαριασμό «Συμμετοχές σε συνδεμένες επιχειρήσεις» ποσού ευρώ 700.000 απεικονίζεται η αξία κτήσης μετοχών ανωνύμων εταιριών εισηγμένων στο Χρηματιστήριο. Η τρέχουσα αξία των μετοχών αυτών ανέρχεται συνολικά στο ποσό ευρώ 600.000. Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), δεν έχει σχηματιστεί πρόβλεψη υποτίμησης αυτών των μετοχών για την προκύπτουσα διαφορά ποσού ευρώ 100.000, με συνέπεια η αξία του λογαριασμού  αυτού, τα αποτελέσματα χρήσης και τα Ίδια Κεφάλαια να εμφανίζονται ισόποσα αυξημένα.

Σημείωση: Αν η ζημία δεν αφορά στο σύνολό της την τρέχουσα χρήση, η παρατήρηση διατυπώνεται ανάλογα σύμφωνα με το (α) ανωτέρω.

δ)
Στο λογαριασμό «Συμμετοχές σε συνδεμένες επιχειρήσεις» ποσού ευρώ 1.200.000 απεικονίζεται η αξία κτήσης μετοχών ανωνύμων εταιριών μη εισηγμένων στο Χρηματιστήριο, οι οικονομικές καταστάσεις των οποίων ελέγχονται από Ορκωτούς Ελεγκτές Λογιστές. Οι εταιρίες αυτές εμφανίζουν αρνητική καθαρή θέση. Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), δεν έχει σχηματιστεί πρόβλεψη ολοσχερούς υποτίμησης της αξίας κτήσης αυτών των μετοχών ποσού ευρώ 1.200.000, με συνέπεια η αξία του λογαριασμού αυτού, τα αποτελέσματα χρήσης και τα Ίδια Κεφάλαια να εμφανίζονται ισόποσα αυξημένα. 

Σημείωση: Αν η ζημία δεν αφορά στο σύνολό της την τρέχουσα χρήση, η παρατήρηση διατυπώνεται ανάλογα, σύμφωνα με το (α) ανωτέρω. Σε κάθε περίπτωση εξετάζεται εάν η πραγματική οικονομική αξία της συμμετοχής δεν υπολείπεται της αξίας κτήσης της επένδυσης. Εάν αυτό ισχύει, δεν δικαιολογείται διενέργεια πρόβλεψης υποτίμησης βάση του άρθρου 42α του Κ.Ν. 2190/1920 (παρέκκλιση για την εύλογη παρουσίαση των οικονομικών καταστάσεων)

ε)
Στο λογαριασμό «Συμμετοχές σε συνδεμένες επιχειρήσεις» ποσού ευρώ 1.800.000 απεικονίζεται η αξία κτήσης μετοχών ανωνύμων εταιριών μη εισηγμένων στο Χρηματιστήριο, οι οικονομικές καταστάσεις των οποίων ελέγχονται από Ορκωτούς Ελεγκτές Λογιστές. Η εσωτερική λογιστική αξία των μετοχών αυτών, αφού ληφθούν υπόψη και οι παρατιθέμενες παρατηρήσεις των Ελεγκτών ανέρχεται συνολικά στο ποσό ευρώ 1.100.000. Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), δεν έχει σχηματιστεί πρόβλεψη υποτίμησης αυτών των μετοχών για την προκύπτουσα διαφορά ποσού ευρώ 700.000, με συνέπεια η αξία του λογαριασμού αυτού, τα αποτελέσματα χρήσης και τα Ίδια Κεφάλαια να εμφανίζονται ισόποσα αυξημένα.

Σημείωση: Αν η ζημία δεν αφορά στο σύνολό της την τρέχουσα χρήση, η παρατήρηση διατυπώνεται ανάλογα,  σύμφωνα με το (α) ανωτέρω. Σε κάθε περίπτωση εξετάζεται εάν η πραγματική οικονομική αξία της συμμετοχής δεν υπολείπεται της αξίας κτήσης της επένδυσης. Εάν αυτό ισχύει, δεν δικαιολογείται διενέργεια πρόβλεψης υποτίμησης βάση του άρθρου 42α του Κ.Ν. 2190/1920 (παρέκκλιση για την εύλογη παρουσίαση των οικονομικών καταστάσεων)

Δ.      Ομάδα λογαριασμών «Αποθέματα» 

1. 
Διαπιστώσεις ελέγχου

α)
Μεταξύ των αποθεμάτων της εταιρίας περιλαμβάνονται και αποθέματα συνολικής αξίας ευρώ 100.000 για τα οποία δεν έχει σχηματιστεί σχετική πρόβλεψη απαξίωσης, εκτιμώμενη στο ποσό ευρώ 40.000.

β)
Τα αποθέματα των ετοίμων προϊόντων αποτιμήθηκαν στο κόστος παραγωγής τους ποσού ευρώ 800.000. Η καθαρή ρευστοποιήσιμη αξία των αποθεμάτων αυτών είναι μικρότερη του κόστους κατά ευρώ 150.000.

γ)
Μεταξύ των αποθεμάτων της εταιρίας περιλαμβάνονται και αποθέματα αξίας ευρώ 30.000 που είναι αλλοιωμένα και συνεπώς άχρηστα.

2. Διατύπωση παρατηρήσεων

Βάσει των διαπιστώσεων του ελέγχου, η ενδεικτική διατύπωση των  

παρατηρήσεων έχει την εξής μορφή:

α)
Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), δεν έχει σχηματιστεί πρόβλεψη απαξίωσης αποθεμάτων λογιστικής αξίας ευρώ 100.000. Κατά την εκτίμησή μας έπρεπε να έχει σχηματιστεί πρόβλεψη ποσού ευρώ 40.000. Λόγω του μη σχηματισμού της πρόβλεψης αυτής, η αξία των αποθεμάτων, τα αποτελέσματα χρήσης και τα Ίδια Κεφάλαια εμφανίζονται ισόποσα αυξημένα.

Σημείωση: Αν η ζημία δεν αφορά στο σύνολό της την χρήση, γίνεται κατάλληλη τροποποίηση στην παρατήρηση.

β)
Τα αποθέματα ετοίμων προϊόντων αποτιμήθηκαν στο κόστος παραγωγής τους ποσού ευρώ 800.000, ενώ η καθαρή ρευστοποιήσιμη αξία τους ανέρχεται σε ευρώ 650.000. Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), δεν έχει σχηματιστεί πρόβλεψη απαξίωσης της αξίας αυτών των αποθεμάτων ποσού ευρώ 150.000, με συνέπεια η αξία των αποθεμάτων ετοίμων προϊόντων, τα αποτελέσματα χρήσης και τα Ίδια Κεφάλαια να εμφανίζονται ισόποσα αυξημένα.

γ)
Στα αποθέματα περιλαμβάνονται και άχρηστα αποθέματα αξίας ευρώ 30.000 τα οποία έχουν μηδενική ρευστοποιήσιμη αξία. Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), δεν έγινε υποτίμηση της αξίας αυτών των αποθεμάτων στη καθαρή ρευστοποιήσιμη αξία τους, με συνέπεια η αξία των αποθεμάτων, τα αποτελέσματα χρήσης και τα Ίδια Κεφάλαια να εμφανίζονται ισόποσα αυξημένα.

Ε.      Ομάδα λογαριασμών «Απαιτήσεις» 

1. 
Διαπιστώσεις ελέγχου

α)
Μεταξύ των απαιτήσεων από πελάτες περιλαμβάνονται και απαιτήσεις σε καθυστέρηση συνολικού ποσού ευρώ 200.000. Για τις απαιτήσεις αυτές δεν έχει σχηματιστεί σχετική πρόβλεψη, κατά την εκτίμηση του ελέγχου, ποσού ευρώ 100.000. Μέρος του ποσού αυτού ευρώ 20.000 αφορά την κλειόμενη χρήση και το υπόλοιπο ποσό ευρώ 80.000 την προηγούμενη χρήση.

β)
Η σχηματισθείσα πρόβλεψη ποσού ευρώ 80.000 για επισφαλείς και επίδικες απαιτήσεις από πελάτες συνολικού ποσού ευρώ 380.000 κρίνεται ανεπαρκής κατά ευρώ 200.000.

γ)
Δεν κατέστη δυνατόν να επαληθευθούν με επιβεβαιωτικές επιστολές απαιτήσεις κατά πελατών συνολικού ποσού ευρώ 3.000.000.

δ)
Οι αρμόδιοι της εταιρίας αρνήθηκαν την αποστολή επιστολών προς επιβεβαίωση των υπολοίπων απαιτήσεων κατά τριών (3) πελατών της, συνολικού ποσού ευρώ 1.350.000.

ε)
Στο λογαριασμό «χρεώστες διάφοροι» περιλαμβάνεται και ποσό ευρώ 3.000.000, το οποίο αφορά σε ποσό που προκαταβλήθηκε προ τριετίας με προσύμφωνο για την αγορά μετοχών ανώνυμης εταιρίας εξωτερικού, η οποία δεν έχει ολοκληρωθεί ακόμη.

στ)
Στο λογαριασμό «Χρεώστες διάφοροι» περιλαμβάνεται και ποσό ευρώ 150.000 που έχει δοθεί προς τριετίας στο Διευθύνοντα Σύμβουλο της εταιρίας και κύριο μέτοχό της για την διεκπεραίωση διαφόρων υποθέσεών της.

ζ)
Ο Νομικός Σύμβουλος της εταιρίας, στη σχετική επιστολή του, αναφέρει ότι για τις επίδικες απαιτήσεις κατά πελατών συνολικού ποσού ευρώ 800.000, το πιθανολογούμενο ποσό είσπραξης ανέρχεται σε ευρώ 500.000. Για την μη είσπραξη εξολοκλήρου των επισφαλών απαιτήσεων δεν έχει σχηματιστεί καμία πρόβλεψη, η οποία αφορά στο σύνολό της την τρέχουσα χρήση.

2. Διατύπωση παρατηρήσεων

Βάσει των διαπιστώσεων του ελέγχου, η ενδεικτική διατύπωση των  

παρατηρήσεων έχει την εξής μορφή:

α)
Στις απαιτήσεις από πελάτες περιλαμβάνονται και απαιτήσεις σε καθυστέρηση από την προηγούμενη χρήση συνολικού ποσού ευρώ 200.000. Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), δεν έχει σχηματιστεί σχετική πρόβλεψη. Κατά την εκτίμησή μας για την κάλυψη ζημιών από τη μη ρευστοποίηση μέρους των απαιτήσεων αυτών έπρεπε να έχει σχηματιστεί πρόβλεψη ποσού ευρώ 100.000. Λόγω του μη σχηματισμού της πρόβλεψης αυτής, η αξία των απαιτήσεων από πελάτες και τα Ίδια Κεφάλαια εμφανίζονται αυξημένα κατά ευρώ 100.000 και τα αποτελέσματα της τρέχουσας και της προηγούμενης χρήσης αυξημένα κατά 20.000 και 80.000 αντίστοιχα.

β)
Στις απαιτήσεις από πελάτες περιλαμβάνονται και επισφαλείς-επίδικες απαιτήσεις συνολικού ποσού ευρώ 380.000 για τις οποίες δεν έχει σχηματιστεί σχετική πρόβλεψη για την κάλυψη ζημιών από τη μη ρευστοποίηση μέρους των επίδικων αυτών απαιτήσεων.


Με βάση τον έλεγχό μας εκτιμούμε ότι η σχηματισθείσα από την εταιρία πρόβλεψη ποσού ευρώ 80.000 υπολείπεται κατά ευρώ 200.000 του ποσού που έπρεπε να έχει σχηματιστεί. Ο μη σχηματισμός της απαιτούμενης πρόβλεψης συνιστά παρέκκλιση από τις λογιστικές αρχές που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ) με συνέπεια, η αξία των απαιτήσεων από πελάτες, τα αποτελέσματα χρήσης και τα Ίδια Κεφάλαια να εμφανίζονται αυξημένα κατά ευρώ 200.000.

Σημείωση: Αν η ζημία δεν αφορά στο σύνολό της την τρέχουσα χρήση, γίνεται κατάλληλη τροποποίηση στην παρατήρηση, σύμφωνα με το (α) ανωτέρω.

γ)
Δεν κατέστη δυνατόν να επαληθευθούν, με επιβεβαιωτικές επιστολές πελατών ή άλλες εναλλακτικές ελεγκτικές διαδικασίες, απαιτήσεις από πελάτες συνολικού ποσού ευρώ 3.000.000 και συνεπώς διατηρούμε επιφύλαξη για το ύψος των απαιτήσεων αυτών.

δ)
Λόγω άρνησης των αρμοδίων της εταιρίας για αποστολή επιστολών προς επιβεβαίωση των απαιτήσεων από τρείς (3) πελάτες της, συνολικού ποσού ευρώ 1.350.000, διατηρούμε επιφύλαξη για την αξία των απαιτήσεων αυτών.

ε)
Στο λογαριασμό «Χρεώστες διάφοροι» περιλαμβάνεται και ποσό ευρώ 3.000.000 που αφορά σε δοθείσα, προ τριετίας, προκαταβολή, βάσει προσυμφώνου, για την αγορά μετοχών εταιρίας εξωτερικού.


Μέχρι την ημερομηνία χορήγησης της παρούσας Έκθεσης Ελέγχου, η σχετική αγορά δεν είχε υλοποιηθεί. Επειδή δεν μπορέσαμε να αποκτήσουμε επαρκή ελεγκτικά τεκμήρια, διατηρούμε επιφύλαξη για την αξία αυτού του περιουσιακού στοιχείου.

στ)
Το θέμα αυτό, εφόσον δεν έχει ουσιώδη επίδραση στις οικονομικές καταστάσεις, πρέπει να αναφερθεί στην παράγραφο «Αναφορά επί άλλων Νομικών και Κανονιστικών Απαιτήσεων» ως εξής:

«Στο λογαριασμό «Χρεώστες διάφοροι» περιλαμβάνεται και ποσό ευρώ 150.000 που έχει δοθεί, προ τριετίας, στο Διευθύνοντα Σύμβουλο της εταιρίας για την διεκπεραίωση διαφόρων υποθέσεών της, το οποίο εμπίπτει στις απαγορευτικές διατάξεις του άρθρου 23α του κωδ. Ν. 2190/1920».

Σημείωση: Σε κάθε περίπτωση εξετάζεται η ανακτησιμότητα της απαίτησης. Σε τέτοια περίπτωση, διατυπώνεται ανάλογη παρατήρηση.

ζ)
Για επίδικες απαιτήσεις κατά πελατών ποσού ευρώ 800.000 το πιθανολογούμενο ποσό ρευστοποίησης, ανέρχεται σε ευρώ 500.000.


Κατά παρέκκλιση των λογιστικών αρχών που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ) δεν έχει σχηματιστεί πρόβλεψη ποσού ευρώ 300.000 για την κάλυψη ζημιών από τη μη ρευστοποίηση μέρους των προαναφερόμενων απαιτήσεων.


Λόγω του μη σχηματισμού της πρόβλεψης αυτής, η αξία των απαιτήσεων κατά πελατών, τα αποτελέσματα χρήσης και τα Ίδια Κεφάλαια εμφανίζονται αυξημένα κατά ευρώ 300.000.

Σημείωση: Σε περίπτωση που σχετική ζημία αφορούσε την τρέχουσα ή προηγούμενες χρήσεις θα έπρεπε να γίνει σχετική αναφορά για τις επιπτώσεις στα αντίστοιχα αποτελέσματα. Σημειώνεται επίσης ότι ο ελεγκτής στην έκθεση ελέγχου δεν κάνει αναφορά στην γνώμη ειδημόνων την οποία χρησιμοποίησε ως ελεγκτικό τεκμήριο.

ΣΤ.   Ομάδα λογαριασμών «Διαθέσιμα» 

1. 
Διαπιστώσεις ελέγχου

α)
Λόγω άρνησης των αρμοδίων της εταιρίας δεν κατέστη δυνατόν να επαληθευθεί με καταμέτρηση το υπόλοιπο του λογαριασμού «ταμείο»ποσού ευρώ 1.300.000.

β)
Στο «ταμείο» της εταιρίας υπήρχαν, αντί μετρητών, αποδείξεις του Προέδρου του Διοικητικού Συμβουλίου συνολικού ποσού ευρώ 70.000, τα οποία είχε λάβει προ διετίας για τη διεκπεραίωση διαφόρων υποθέσεων της εταιρίας.

γ)
Δεν κατέστη δυνατόν να επαληθευθούν με επιβεβαιωτικές επιστολές καταθέσεις σε Τράπεζες συνολικού ποσού ευρώ 1.300.000. Όμως από άλλες εναλλακτικές διαδικασίες του ελέγχου (π.χ. συμφωνία με extrait τραπέζης, έλεγχος κίνησης την επόμενη χρήση κ.λπ.) έχουν συγκεντρωθεί επαρκή και κατάλληλα ελεγκτικά τεκμήρια για την ύπαρξη του υπολοίπου αυτού.

 2.    Διατύπωση παρατηρήσεων

Βάσει των διαπιστώσεων του ελέγχου, η ενδεικτική διατύπωση των  

παρατηρήσεων έχει την εξής μορφή:

α)
Λόγω άρνησης των αρμοδίων της εταιρίας δεν επαληθεύσαμε με καταμέτρηση το υπόλοιπο του λογαριασμού «Ταμείο» ποσού ευρώ 1.300.000 και συνεπώς διατηρούμε επιφύλαξη για την ύπαρξη αυτού του περιουσιακού στοιχείου.

Σημείωση: Σε κάθε περίπτωση, ο ελεγκτής οφείλει να εξετάζει τις ευρύτερες συνέπειες για το σχεδιασμό του ελέγχου και την έκφραση γνώμης από την άρνηση της διοίκησης να δεχθεί καταμέτρηση του ταμείου (αδυναμία συγκέντρωσης ελεγκτικών τεκμηρίων – περιορισμός του πεδίου ελέγχου).

β)
Το θέμα αυτό, εφόσον δεν έχει ουσιώδη επίδραση στις οικονομικές καταστάσεις, πρέπει να αναφερθεί στην παράγραφο «Αναφορά επί άλλων Νομικών και Κανονιστικών Απαιτήσεων» ως εξής:

«Στο λογιστικό υπόλοιπο του Ταμείου συμπεριλαμβάνονται αντί μετρητών και ταμειακές αποδείξεις συνολικού ποσού ευρώ 70.000, για ποσά που καταβλήθηκαν προ διετίας στον Πρόεδρο του Δ.Σ. προς διεκπεραίωση διαφόρων υποθέσεων της εταιρίας, τα οποία εμπίπτουν στις απαγορευτικές διατάξεις του άρθρου 23α του κωδ. Ν. 2190/1920».

γ)
Σύμφωνα με τα Διεθνή Πρότυπα Ελέγχου το θέμα της μη επαλήθευσης με επιβεβαιωτικές επιστολές των καταθέσεων σε Τράπεζες συνολικού ποσού ευρώ 1.300.000 δεν πρέπει να περιληφθεί στην Έκθεση Ελέγχου, γιατί από την εκτέλεση άλλων ελεγκτικών διαδικασιών έχουν συγκεντρωθεί επαρκή και κατάλληλα ελεγκτικά τεκμήρια για την ύπαρξη των καταθέσεων αυτών.

Ζ.    Ομάδα λογαριασμών «Ίδια  Κεφάλαια» 

1. 
Διαπιστώσεις ελέγχου

α)
Το σύνολο των Ιδίων Κεφαλαίων της εταιρίας, αφού ληφθούν υπόψη και οι παρατηρήσεις του ελέγχου, έχει καταστεί αρνητικό και συνεπώς συντρέχουν οι προϋποθέσεις εφαρμογής των διατάξεων του άρθρου 48 του κωδ. Ν. 2190/1920. Το θέμα αυτό αποτελεί μια ένδειξη για ενδεχόμενη αδυναμία συνέχισης της δραστηριότητας της εταιρίας. Οι οικονομικές καταστάσεις έχουν καταρτιστεί με βάση την αρχή της συνέχισης της δραστηριότητας της εταιρίας.

β)
Δεν έχουν διενεργηθεί, στην ελεγχόμενη χρήση, αποσβέσεις επιχορηγήσεων πάγιων στοιχείων ποσού ευρώ 40.000.

    2.   Διατύπωση παρατηρήσεων

Βάσει των διαπιστώσεων του ελέγχου, η ενδεικτική διατύπωση των  

παρατηρήσεων έχει την εξής μορφή:

α)
Το γεγονός ότι το σύνολο των Ιδίων Κεφαλαίων της εταιρίας, αφού ληφθούν υπόψη και οι παρατηρήσεις του ελέγχου, έχει καταστεί αρνητικό είναι σημαντική πληροφορία και πρέπει να αναφερθεί αναλυτικά στο Προσάρτημα και να περιληφθεί, ως θέμα έμφασης, στην Έκθεση Ελέγχου, ως εξής:


«Χωρίς να διατυπώνουμε επιφύλαξη ως προς στη γνώμη του ελέγχου, εφιστούμε την προσοχή σας στο γεγονός ότι το σύνολο των Ιδίων Κεφαλαίων της εταιρίας, αφού ληφθούν υπόψη και οι παρατηρήσεις του ελέγχου, έχει καταστεί αρνητικό και συνεπώς συντρέχουν οι προϋποθέσεις εφαρμογής των διατάξεων του άρθρου 48 του κωδ. Ν. 2190/1920. Το θέμα αυτό αποτελεί σημαντική ένδειξη για ενδεχόμενη αδυναμία συνέχισης της δραστηριότητας της εταιρίας. Η Διοίκηση της εταιρίας έχει εκπονήσει κατάλληλο πρόγραμμα για την άρση εφαρμογής των διατάξεων του άρθρου αυτού και την απρόσκοπτη συνέχιση των δραστηριοτήτων της εταιρίας».

β)
Κατά παρέκκλιση των λογιστικών αρχών που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), στην κλειόμενη χρήση δεν λογίστηκαν αποσβέσεις επιχορηγήσεων πάγιων στοιχείων ποσού ευρώ 40.000, με συνέπεια η αξία των επιχορηγήσεων να εμφανίζεται ισόποσα αυξημένη, ενώ τα αποτελέσματα χρήσης να εμφανίζονται ισόποσα μειωμένα.

Η.    Ομάδα λογαριασμών «Προβλέψεις» 

1.      Διαπιστώσεις ελέγχου

α)
Δεν σχηματίζονται προβλέψεις για αποζημίωση προσωπικού λόγω εξόδου από την υπηρεσία, των οποίων το ύψος ανέρχεται σε ευρώ 150.000. Μέρος του ποσού αυτού ευρώ 15.000 αφορά στην κλειόμενη χρήση.

β)
Στην κλειόμενη χρήση, δεν σχηματίστηκαν προβλέψεις για αποζημίωση προσωπικού λόγω εξόδου από την υπηρεσία ποσού ευρώ 25.000.

γ)
Ο Νομικός Σύμβουλος της εταιρίας, στη σχετική επιστολή του, αναφέρει ότι εκκρεμούν σε βάρος της αγωγές αποζημιώσεων τρίτων συνολικού ποσού ευρώ 300.000, οι οποίες σύμφωνα με την εκτίμησή του θα ευδοκιμήσουν κατά το ποσό ευρώ 60.000, καθώς και αγωγές αποζημιώσεων τρίτων συνολικού ποσού ευρώ 400.000 για τις οποίες δεν μπορεί να εκτιμήσει την έκβασή τους.

                       2.    Διατύπωση παρατηρήσεων

Βάσει των διαπιστώσεων του ελέγχου, η ενδεικτική διατύπωση των  

παρατηρήσεων έχει την εξής μορφή:

α)
Κατά παρέκκλιση των λογιστικών αρχών που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ) δεν σχηματίζεται πρόβλεψη για αποζημίωση προσωπικού λόγω εξόδου από την υπηρεσία. Κατά την 31η Δεκεμβρίου 200Χ, το συνολικό ύψος της μη σχηματισθείσας πρόβλεψης ανέρχεται σε ευρώ 150.000, με συνέπεια οι προβλέψεις να εμφανίζονται μειωμένες κατά 150.000 ευρώ, τα Ίδια Κεφάλαια να εμφανίζονται αυξημένα κατά ευρώ 150.000 και τα αποτελέσματα χρήσης αυξημένα κατά 15.000 ευρώ.

β)
Κατά παρέκκλιση των λογιστικών αρχών που προβλέπονται από την Ελληνική Νομοθεσία (κωδ. Ν. 1290/1920 και ΕΓΛΣ), στην κλειόμενη χρήση, δεν σχηματίστηκε πρόβλεψη για αποζημίωση προσωπικού λόγω εξόδου από την υπηρεσία ποσού ευρώ 25.000.


Ως εκ τούτου η αξία του λογαριασμού «Προβλέψεις για αποζημίωση προσωπικού λόγω εξόδου από την υπηρεσία» εμφανίζεται μειωμένη κατά ευρώ 25.000, ενώ τα αποτελέσματα χρήσης και τα Ίδια Κεφάλαια εμφανίζονται ισόποσα αυξημένα.

γ)
Για τις αγωγές τρίτων ποσού ευρώ 300.000


Κατά της εταιρίας έχουν ασκηθεί αγωγές από τρίτους, που διεκδικούν αποζημιώσεις συνολικού ποσού ευρώ 300.000. Εκτιμάται ότι οι αγωγές αυτές θα ευδοκιμήσουν υπέρ των τρίτων κατά το ποσό ευρώ 60.000.


Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), δεν έχει σχηματιστεί πρόβλεψη ποσού ευρώ 60.000 για την κάλυψη αυτής της ζημίας, με συνέπεια τα αποτελέσματα χρήσης και τα Ίδια Κεφάλαια να εμφανίζονται ισόποσα αυξημένα.


Για τις αγωγές τρίτων ποσού ευρώ 400.000


(θα αναφερθεί ως θέμα έμφασης, στην Έκθεση Ελέγχου)


Χωρίς να διατυπώνουμε επιφύλαξη στη γνώμη του ελέγχου, εφιστούμε την προσοχή σας στη σημείωση ........ που παρατίθεται στο Προσάρτημα των οικονομικών καταστάσεων. Κατά της εταιρίας έχουν ασκηθεί αγωγές από τρίτους, διεκδικώντας αποζημιώσεις συνολικού ποσού ευρώ 400.000. Η τελική έκβαση των αγωγών αυτών δεν είναι δυνατόν να προβλεφθεί στο παρόν στάδιο και, ως εκ τούτου, δεν έχει γίνει οποιαδήποτε πρόβλεψη στις οικονομικές καταστάσεις σε σχέση με τις αγωγές αυτές. (Το θέμα αυτό κατά την κρίση του ελεγκτή μπορεί να αποτελέσει παρατήρηση, άνευ ποσοτικοποίησης εφόσον δεν μπορεί να υπάρξει εκτίμηση του σχετικού ποσού)

Θ.     Ομάδα λογαριασμών «Υποχρεώσεις» 

1. 
Διαπιστώσεις ελέγχου

α)
Δεν κατέστη δυνατόν να επαληθευθούν με επιβεβαιωτικές επιστολές υποχρεώσεις σε προμηθευτές συνολικού ποσού ευρώ 1.200.000.

β)
Στους λογαριασμούς υποχρεώσεων (λογ. «Τράπεζες λογ/σμοί βραχυπρόθεσμων υποχρεώσεων», Υποχρεώσεις από φόρους-τέλη» και «Ασφαλιστικοί Οργανισμοί»), υπάρχουν ληξιπρόθεσμες υποχρεώσεις συνολικού ποσού ευρώ 1.500.000 για τις οποίες δεν έχει σχηματιστεί πρόβλεψη ποσού ευρώ 35.000 για αναλογούντες τόκους υπερημερίας και προσαυξήσεις.

γ)
Δεν έχει διενεργηθεί φορολογικός έλεγχος για τις τρεις (3) τελευταίες χρήσεις.

2. Διατύπωση παρατηρήσεων

Βάσει των διαπιστώσεων του ελέγχου, η ενδεικτική διατύπωση των 

παρατηρήσεων έχει την εξής μορφή:

α)
Δεν κατέστη δυνατόν να επαληθευθούν, με επιβεβαιωτικές επιστολές ή άλλες εναλλακτικές ελεγκτικές διαδικασίες, υποχρεώσεις σε προμηθευτές συνολικού ποσού ευρώ 1.200.000 και συνεπώς διατηρούμε επιφύλαξη σχετικά με το ύψος των εν λόγω υποχρεώσεων.

β)
Στους λογαριασμούς υποχρεώσεων (λογ. «Τράπεζες λογ/σμοί βραχυπρόθεσμων υποχρεώσεων», «Υποχρεώσεις από φόρους-τέλη» και «Ασφαλιστικοί Οργανισμοί») περιλαμβάνονται ληξιπρόθεσμες υποχρεώσεις συνολικού ποσού ευρώ 1.500.000. Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), δεν έχει σχηματιστεί πρόβλεψη για αναλογούντες τόκους υπερημερίας και προσαυξήσεις ποσού ευρώ 35.000, με συνέπεια οι υποχρεώσεις αυτές να εμφανίζονται ισόποσα μειωμένες και τα αποτελέσματα χρήσης και τα Ίδια Κεφάλαια ισόποσα αυξημένα.

γ)
Δεν έχει σχηματιστεί πρόβλεψη για πρόσθετους φόρους και προσαυξήσεις σε σχέση με τις ανέλεγκτες φορολογικά χρήσεις 20Χ0 έως 20ΧΧ.

Σημείωση: Η παρατήρηση αυτή αποτελεί βάση για γνώμη με επιφύλαξη και σε σπάνιες περιπτώσεις μπορεί να αποτελέσει θέμα έμφασης. Ο ελεγκτής, εφόσον είναι πρακτικά εφικτό, οφείλει να προσδιορίζει το ύψος της αναγκαίας πρόβλεψης.

Ι.      Ομάδα λογαριασμών «Αποτελέσματα χρήσης» 

1. 
 Διαπιστώσεις ελέγχου

α)
Τα αποτελέσματα της ελεγχόμενης χρήσης δεν έχουν επιβαρυνθεί με ποσό ευρώ 40.000 που αφορά δουλευμένα ασφάλιστρα της χρήσης.

β)
Δεν έχουν λογισθεί αναλογούσες στην κλειόμενη χρήση, εκπτώσεις επί των αγορών συνολικού ποσού ευρώ 30.000, επειδή δεν είχαν ληφθεί τα αντίστοιχα πιστωτικά τιμολόγια των προμηθευτών.

γ)
Δεν έχουν λογισθεί οι αναλογούσες, στην κλειόμενη χρήση, εκπτώσεις επί των πωλήσεων συνολικού ποσού ευρώ 20.000, επειδή δεν είχαν εκδοθεί τα αντίστοιχα πιστωτικά τιμολόγια.

δ)
Δεν έχουν λογισθεί επιστροφές πωλήσεων εμπορευμάτων συνολικής αξίας πώλησης ευρώ 150.000 και αξίας κτήσης ευρώ 80.000 που πραγματοποιήθηκαν την επόμενη χρήση και αφορούσαν πωλήσεις της ελεγχόμενης χρήσης.

2. Διατύπωση παρατηρήσεων

Βάσει των διαπιστώσεων του ελέγχου, η ενδεικτική διατύπωση των 

παρατηρήσεων έχει την εξής μορφή:

α)
Κατά παρέκκλιση των λογιστικών αρχών που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), τα αποτελέσματα της κλειόμενης χρήσης δεν επιβαρύνθηκαν με δουλευμένα ασφάλιστρα ποσού ευρώ 40.000, με συνέπεια τα αποτελέσματα χρήσης και τα Ίδια Κεφάλαια να εμφανίζονται ισόποσα αυξημένα, ενώ οι υποχρεώσεις μειωμένες κατά το ποσό αυτό.

β)
Κατά παρέκκλιση των λογιστικών αρχών που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), δεν έχουν λογισθεί εκπτώσεις αγορών ποσού ευρώ 30.000, που αναλογούν στην κλειόμενη χρήση, με συνέπεια η αξία των υποχρεώσεων προς τους προμηθευτές να εμφανίζεται αυξημένη κατά το ποσό αυτό, ενώ τα αποτελέσματα χρήσης και τα Ίδια Κεφάλαια να εμφανίζονται ισόποσα μειωμένα.

Σημείωση: Αν ένα μέρος των εκπτώσεων αναλογεί στα μένοντα αποθέματα, γίνεται κατάλληλη τροποποίηση της παρατήρησης.

γ)
Κατά παρέκκλιση των λογιστικών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), δεν έχουν λογισθεί εκπτώσεις πωλήσεων ποσού ευρώ 20.000 που αναλογούν στη κλειόμενη χρήση, με συνέπεια η αξία των απαιτήσεων από πελάτες τα αποτελέσματα χρήσης και τα Ίδια Κεφάλαια να εμφανίζονται ισόποσα αυξημένα.

δ)
Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), δεν έχουν λογισθεί επιστροφές πωλήσεων εμπορευμάτων ποσού ευρώ 150.000 που πραγματοποιήθηκαν μετά την ημερομηνία του ισολογισμού και αφορούν πωλήσεις της κλειόμενης χρήσης. Λόγω του γεγονότος αυτού, η αξία του κύκλου εργασιών και των απαιτήσεων από πελάτες εμφανίζονται αυξημένα κατά ευρώ 150.000, τα αποθέματα εμφανίζονται μειωμένα κατά ευρώ 80.000 και τα αποτελέσματα χρήσης και τα Ίδια Κεφάλαια εμφανίζονται αυξημένα κατά ευρώ 70.000.

ΙΑ.    Λοιπά θέματα

1. 
Διαπιστώσεις ελέγχου

α)
Διαφορές φορολογικού ελέγχου ποσού ευρώ 250.000 δεν απεικονίζονται στον Πίνακα Διάθεσης Κερδών, αλλά στο λογαριασμό «Αποτελέσματα εις νέον».

β)
Δεν λήφθηκε η σχετική επιστολή του Νομικού Συμβούλου της εταιρίας για την ύπαρξη ή μη αγωγών τρίτων κατά αυτής.

γ)
Δεν τέθηκε υπόψη του ελεγκτή η Έκθεση Διαχείρισης του Διοικητικού Συμβουλίου προς την τακτική Γενική Συνέλευσης των Μετόχων της εταιρίας.

2. Διατύπωση παρατηρήσεων

Βάσει των διαπιστώσεων του ελέγχου, η ενδεικτική διατύπωση των 

παρατηρήσεων έχει την εξής μορφή:

α)
Κατά παρέκκλιση των λογιστικών αρχών, που προβλέπονται από την Ελληνική Νομοθεσία (κωδ. Ν. 2190/1920 και ΕΓΛΣ), οι καταλογισθείσες διαφορές φορολογικού ελέγχου ποσού ευρώ 250.000 δεν καταχωρήθηκαν στον Πίνακα Διάθεσης Κερδών, με συνέπεια τα κέρδη προς διάθεση του εν λόγω Πίνακα να εμφανίζονται αυξημένα κατά το ποσό αυτό.

β)
Δεν λάβαμε επιστολή από τον Νομικό Σύμβουλο της εταιρίας για τυχόν αγωγές τρίτων κατά αυτής. Λόγω του γεγονότος αυτού, διατηρούμε επιφύλαξη για την μη ύπαρξη αγωγών τρίτων κατά της εταιρίας.

γ)   Γίνεται σημείωση στην παράγραφο «Αναφορά επί άλλων Νομικών και Κανονιστικών Απαιτήσεων».

«Μέχρι την ημερομηνία του ελέγχου (............) δεν τέθηκε υπόψη μας η Έκθεση Διαχείρισης του Διοικητικού Συμβουλίου προς την τακτική Γενική Συνέλευση των Μετόχων και συνεπώς δεν επιβεβαιώσαμε τη συμφωνία του περιεχομένου της με τις ανωτέρω οικονομικές καταστάσεις».

Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής

Εσωτερική διανομή: 

· Επιστημονικό Συμβούλιο Σ.Ο.Ε.Λ. 

· Υπηρεσία Μητρώου του Σ.Ο.Ε.Λ. 
�	 Βάση για γνώμη με επιφύλαξη, αρνητική γνώμη, αδυναμία έκφρασης γνώμης

